AARHUS: For tredje nat i træk har Østjyllands Brandvæsen været ude til brande i containere i det vestlige Aarhus. Det skriver TV2 Østjylland.

Til tv-stationen fortæller indsatsleder Jesper Hansen, at første brand var i en container, hvor de tidligere havde været ude, og at de knapt var kommet hjem, før de måtte af sted igen. Indsatslederen vurderer dog, at brandene er begyndt at stilne af.

- Enten har dem, der syntes, det var sjovt at stikke ild til ting mistet interessen for det. Eller også har politiets og kommunens forebyggende indsats derude båret frugt, siger Jesper Hansen altså til TV2 Østjylland.

Brandene er de seneste i flere dages uroligheder og ildspåsættelser i den vestlige del af byen. Udover de mange udrykninger fra Østjyllands Brandvæsen har Østjyllands Politi været massivt til stede i området, ligesom visitationszonen, som dækker en stor del af byen fra Silkeborgvej og Nørre Allé i den sydlige del af byen til Herredsvang og flere andre området nord for Ringvejen.

Derudover lukkede politiet et klubhus for en bandegruppering, hvilket gav anledning til en del uro, hvor også afbrændingerne startede. Derfor er også politiets mobile politistation rykket ud til området.

- Vi arbejder med en række forskellige tiltag for at lægge låg på den verserende konflikt og øge trygheden i området. Vi har løbende kontakt med borgere i området via vores mobile politistation, og vi har også en målrettet indsats for de unge i området for at forebygge, at de unge i området bliver involveret i bandemiljøerne, siger Martin Løye, der er politiinspektør ved Østjyllands Politi.